Riżoluzzjoni tal-Parlament Ewropew dwar l-applikazzjoni tad-Direttiva 96/71/KE dwar l-istazzjonar ta' ħaddiema (2006/2038(INI))



Official Journal 313 E , 20/12/2006 P. 0452 - 0457



P6_TA(2006)0463 L-istazzjonar ta' ħaddiema Riżoluzzjoni tal-Parlament Ewropew dwar l-applikazzjoni tad-Direttiva 96/71/KE dwar l-istazzjonar ta' ħaddiema (2006/2038(INI)) Il-Parlament Ewropew, - wara li kkunsidra d-Direttiva 96/71/KE tal-Parlament Ewropew u tal-Kunsill tas- 16 ta' Diċembru 1996 dwar l-impjieg ta' ħaddiema fil-qafas ta' prestazzjoni ta' servizzi [1] (id-Direttiva dwar l-Istazzjonar ta' Ħaddiema), - wara li kkusidra l-komunikazzjoni tal-Kummissjoni dwar l-implimentazzjoni tad-Direttiva 96/71/KE fl- Istati Membri (COM(2003)0458), - wara li kkunsidra l-komunikazzjoni tal-Kummissjoni bit-titolu "Linji gwida dwar l-issekondar ta' ħaddiema li jseħħ fil-qafas ta' forniment ta' servizzi" (COM(2006)0159) (Linji Gwida), - wara li kkunsidra r-rapport tas-servizzi tal-Kummissjoni dwar l-implimentazzjoni tad-Direttiva 96/71/ KE (SEC(2006)0439) (Rapport dwar is-Servizzi), - wara li kkunsidra r-riżoluzzjoni tiegħu tal- 15 ta' Jannar 2004 dwar l-implimentazzjoni tad-Direttiva 96/ 71/KE fl-Istati Membri [2], - wara li kkunsidra l-Artikoli 27 u 34 tal-Karta tad-Drittijiet Fundamentali ta' l-Unjoni Ewropea, - wara li kkunsidra l-Konvenzjoni C143 dwar il-Ħaddiema Migranti (Dispożizzjonijiet Supplimentari) ta' l-Organizzazzjoni Dinjija għax-Xogħol, - wara li kkunsidra d-Deċiżjoni Qafas tal-Kunsill 2005/214/JHA ta' l- 24 ta' Frar 2005 dwar l-applikazzjoni tal-prinċipju ta' rikonoxximent reċiproku ta' pieni finanzjarji [3], - wara li kkunsidra s-sentenzi tal-Qorti tal-Ġustizzja tal-Komunitajiet Ewropej tad- 9 ta' Awissu 1994 fil- Kawża C-43/93, Vander Elst [4], tat- 23 ta' Novembru 1999 fil-Kawżi Magħquda C-369/96 u 376/96, Arblade [5], tal- 25 ta' Ottubru 2001 fil-Kawżi Magħquda C-49/98, C-50/98, C-52/98, C-54/98, C-68/98 u C-71/98, Finalarte [6], tas- 7 ta' Frar 2002 fil-Kawża C-279/00, Kummissjoni vs Italja [7], tat- 12 ta' Ottubru 2004 fil-Kawża C-60/03, Wolff & Müller GmbH [8], tal- 21 ta' Ottubru 2004 fil-Kawża C-445/03, Kummissjoni vs Lussemburgu [9], u tad- 19 ta' Jannar 2006 fil-Kawża C-244/04, Kummissjoni vs Ġermanja [10], - wara li kkunsidra d-Direttiva tal-Kunsill 91/533/KEE ta' l- 14 ta' Ottubru 1991 dwar l-obbligazzjoni ta' min iħaddem li jgħarraf lill-ħaddiema bil-kondizzjonijiet applikabbli għall-kuntratt jew għar-relazzjoni ta' l-impjieg [11], - wara li kkunsidra l-Artikolu 45 tar-Regoli ta' Proċedura tiegħu, - wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjoni tal-Kumitat għas- Suq Intern u l-Protezzjoni tal-Konsumatur (A6-0308/2006), A. billi d-Direttiva dwar l-Istazzjonar ta' Ħaddiema għandha żewġ objettivi importanti, li huma l-garanzija tal-moviment ħieles ta' persuni u servizzi waqt li jiġi żgurat li impjegati stazzjonati huma garantiti ikunu suġġetti għat-termini u l-kundizzjonijiet relatati ma' rati minimi ta' pagi, kundizzjonijiet taxxogħol u ta' saħħa u sikurezza ta' l-Istat Membru ospitanti, skond l-Artikolu 3 tad-Direttiva dwar l- Istazzjonar ta' Ħaddiema; billi din hija għodda importanti biex jiġi żgurat trattament ġust, B. billi l-pattijiet u l-kundizzjonijiet stabbiliti fl-Artikolu 3 tad-Direttiva dwar l-Istazzjonar ta' Ħaddiema għandhom jitqiesu biss bħala standards minimi; billi l-Artikolu 3(7) tad-Direttiva dwar l-Istazzjonar ta' Ħaddiema jistabbilixxi li l-kundizzjonijiet stipulati fil-paragrafi 1 sa 6 ta' l-Artikolu 3 ma jwaqqfux lapplikazzjoni ta' termini u kundizzjonijiet li huma aktar favorevoli għall-ħaddiema, C. billi skond l-Artikolu 2(2) tad-Direttiva dwar l-Istazzjonar ta' Ħaddiema, id-definizzjoni ta' x'jikkostitwixxi ħaddiem taqa' f'idejn il-pajjiż ospitanti; billi r-Rapport tal-Kummissjoni dwar is-Servizzi hawn fuq imsemmi tal-Kummissjoni jikkonferma li s-sitwazzjoni de facto ta' xogħol fil-pajjiż ospitanti hija l-kriterju deċiżiv f'dan ir-rigward, D. ifakkar li, fil-pożizzjonijiet tiegħu tas- 16 ta' Frar 2006, il-Parlament ħassar l-Artikoli 24 u 25 middirettiva proposta dwar servizzi fis-suq waħdieni [12], E. billi fil-kawża Wolff & Müller, il-Qorti tal-Ġustizzja ddeċidiet li l-miżuri tal-pajjiż ospitanti għall-prevenzjoni ta' kompetizzjoni inġusta, li jiggarantixxu li impjegati stazzjonati jibbenefikaw mill-istandards minimi stipulati fl-Artikolu 3 tad-Direttiva dwar l-Istazzjonar ta' Ħaddiema, huma ġustifikati, u li dan it-tip ta' miżuri mmirati ta' protezzjoni jikkostitwixxu restrizzjoni ġustifikata tal-libertà li jiġu provduti servizzi, F. billi f'Wolff & Müller, il-Qorti tal-Ġustizzja ddeċidiet li mhux neċessarjament hemm kontradizzjoni bejn il-libertà li jiġu provduti servizzi u s-sostenn tal-kompetizzjoni ġusta min-naħa u l-garanzija tal-protezzjoni tal-ħaddiem mill-oħra, G. billi l-prinċipju ta' trattament ugwali fid-Direttiva dwar l-Istazzjonar ta' Ħaddiema għandu effett doppju, min-naħa, it-trattament ugwali ta' intrapriżi fil-kuntest tal-libertà li jiġu provduti servizzi, u, min-naħa loħra, skond l-Artikolu 3, it-trattament ugwali ta' impjegati stazzjonati skond it-termini u l-kundizzjonijiet minimi ta' impjieg applikabbli lokalment, H. billi l-Linji Gwida tal-Kummissjoni jitolbu miżuri li jipprevjenu li l-istandards minimi ta' protezzjoni u d-drittijiet jiġu evitati għad-detriment tal-ħaddiema stazzjonati, I. billi n-numru żgħir ħafna ta' lmenti li rċeviet il-Kummissjoni relatati ma' l-implimentazzjoni tad-Direttiva dwar l-Istazzjonar ta' Ħaddiema u n-numru limitat ta' proċeduri ta' ksur mibdija mill-Kummissjoni jenfasizzaw il-fatt li n-nies mhumhiex konxji tad-drittijiet mogħtija lilhom mid-direttiva u li għalhekk qed tonqos milli tikseb l-għanijiet tagħha, J. billi l-partijiet għal ftehim kollettiv dwar pagi jistgħu jkollhom irwol ewlieni fl-implimentazzjoni b'suċċess tad-Direttiva dwar l-Istazzjonar ta' Ħaddiema, u billi l-għoti ta' spinta lill-irwol ta' l-imsieħba soċjali u koperazzjoni akbar bejn il-fruntieri għaldaqstant kieku jirrapreżentaw pass deċisiv biex tinkiseb lugwaljanza mixtieqa; billi, madankollu, f'ħafna pajjiżi, il-maġġoranza tal-ħaddiema mhumhiex membri ta' trade unions u ta' spiss huwa dan il-grupp ta' ħaddiema mhux affiljati li jirċievi l-inqas informazzjoni dwar id-drittijiet u l-obbligi tiegħu, K. billi jkun xieraq għall-imsieħba soċjali f'dawk l-Istati Membri fejn id-direttiva hija implimentata permezz ta' ftehim kollettiv li jiksbu aċċess dirett għal informazzjoni dwar il-kumpaniji li jistazzjonaw sabiex ikunu jistgħu jeżerċitaw is-sorveljanza li fi Stati Membri oħra hija suġġetta għall-awtoritajiet li għandhom aċċess ta' dan it-tip għall-informazzjoni dwar kumpaniji, L. billi, f'każijiet fejn ftehimiet bilaterali jew trilaterali bejn jew fost Stati Membri, u bejn jew fost il-partijiet ta' ftehim kollettiv, jagħtu rikonoxximent reċiproku lill-istandards ta' sikurezza industrijali u l-kundizzjonijiet tax-xogħol nazzjonali, l-evitar ta' l-istandards nazzjonali ġie prevenut b'suċċess, u billi din issitwazzjoni tjiebet ukoll grazzi għall-koperazzjoni bejn l-uffiċċji ta' koordinazzjoni u l-iskambju ta' informazzjoni bejn it-trade unions, M. billi għad hemm bżonn li d-Direttiva dwar l-Istazzjonar ta' Ħaddiema tipprovdi ċertezza legali għallħaddiema stazzjonati u n-negozji konċernati, u billi l-Kummissjoni għandha bżonn tieħu pożizzjoni attiva biex tagħmel il-koperazzjoni bejn l-Istati Membri, l-uffiċċji ta' koordinazzjoni u l-ispettorati ta' lambjent tagħhom aktar effettiva u effiċjenti, b'mod partikulari biex jikkontrobattu l-kompetizzjoni inġusta u d-dumping soċjali, N. billi l-Istati Membri ta' l-UE-15 impenjaw ruħhom, fi klawżola preferenzjali fit-Trattat ta' Adeżjoni, biex ma jagħtux trattament favorevoli, fir-rigward ta' moviment ħieles, liċ-ċittadini ta' l-għaxar Stati Membri l-ġodda meta mqabbla maċ-ċittadini ta' pajjiżi terzi; billi dan m'huwiex possibbli sakemm ir-residenza taċ-ċittadini ta' pajjiżi terzi ma tkunx magħrufa mill-awtoritajiet relevanti; billi l-Istati Membri ospitanti ma jistgħux jimponu kundizzjonijiet ulterjuri fuq il-ħaddiema stazzjonati minn pajjiżi terzi jekk ikunu ġew impjegati legalment minn fornitur ta' servizzi stabbilit fi Stat Membru, 1. Jinnota li l-Kummissjoni, fil-Linji Gwida tagħha, tirrikonoxxi kemm l-objettiv soċjali tad-Direttiva dwar l-Istazzjonar ta' Ħaddiema u kemm ir-responsabilità kompleta tal-pajjiż ospitanti biex iqiegħed dak l-objettiv fil-prattika billi jiggarantixxi l-protezzjoni u d-drittijiet ta' l-impjegati kollha stazzjonati barra b'mod temporanju; jinnota li l-Kummissjoni titlob lill-Istati Membri biex jassumu din ir-responsabilità waqt li jiggarantixxu d-drittijiet ta' kumpaniji skond l-Artikolu 49 tat-Trattat KE li jipprovdu servizzi bejn il-fruntieri; 2. Jindika li d-diffikultajiet imqajma bl-applikazzjoni tad-Direttiva dwar l-Istazzjonar ta' Ħaddiema huma parzjalment relatati mal-fatt li għadha ma ġietx trasposta mill-Istati Membri kollha, u jitlob lill-Kummissjoni biex iżżomm lill-Parlament infurmat dwar il-progress ta' proċedimenti ta' ksur kontra l-Istati Membri li naqsu b'dan il-mod; u jiġbed ukoll l-attenzjoni għad-diffikultajiet biex tiġi implimentata d-Direttiva dwar l- Istazzjonar ta' Ħaddiema b'riżultat tad-differenzi ta' interpretazzjoni ta' ċertu kunċetti fundamentali, bħal ħaddiem, paga minima u sottokuntratti, bġriżultat tad-diffikultà kemm tal-ħaddiema u kemm tan-negozji żgħar biex jiksbu informazzjoni u b'riżultat tad-diffikultà li tkun kontrollata l-konformità mad-direttiva; 3. Jinnota li l-Linji Gwida tal-Kummissjoni jimmiraw lejn implimentazzjoni aħjar tad-Direttiva dwar l- Istazzjonar ta' Ħaddiema bl-għan li jitnaqqsu l-ostakoli li jeżistu fl-Istati Membri u li serjament ixekklu listazzjonar effettiv ta' ħaddiema; jinnota madankollu li, fl-interpretazzjoni legali tagħha, f'xi każi l-Kummissjoni tmur lil hinn minn dak li ġie stabbilit fil-każistika tal-Qorti tal-Ġustizzja; jinnota li l-Kummissjoni, filkonklużjonijiet tal-Linji Gwida tagħha, tirrikonoxxi l-ħtieġa li l-miżuri ta' spezzjoni jkunu definiti b'mod aktar ċar u li l-aċċess għall-informazzjoni jitjieb; madankollu, jistenna li jiġu adottati r-rimedji xierqa obbligatorji għall-infurzar tad-direttiva; 4. Jitlob lill-Kummissjoni biex tippreżenta proposta għal direttiva dwar il-kundizzjonijiet meħtieġa għallekwipaġġi ta' bastimenti li jipprovdu sevizz regolari għall-ġarr ta' persuni u merkanzija bejn l-Istati Membri; 5. Jinnota li waħda mid-diffikultajiet prattiċi fundamentali fl-implimentazzjoni b'suċċess tad-Direttiva dwar l-Istazzjonar ta' Ħaddiema hija l-kwistjoni ta' stazzjonament doppju u li hemm bżonn ta' koordinazzjoni aħjar bejn l-Istati Membri u ta' proċeduri ta' notifika mtejba biex jikkontrobattuha; 6. Jinnota l-osservazzjoni fil-Linji Gwida tal-Kummissjoni li d-Direttiva dwar l-Istazzjonar ta' Ħaddiema fil-prattika mhix infurzata f'xi Stati Membri, u jitlob lill-Kummissjoni biex tieħu l-miżuri xierqa f'dan irrigward; Relazzjonijiet ta' impjieg u d-definizzjoni ta' "impjegat" 7. Jappoġġa l-analiżi fil-Linji Gwida tal-Kummissjoni li d-Direttiva dwar l-Istazzjonar ta' Ħaddiema mhix il-kuntest xieraq fejn għandhom jiġu indirizzati preokkupazzjonijiet fir-rigward tas-sitwazzjoni legali ta' dawk li jaħdmu għal rashom; jikkonkludi minn rapporti ibbażati fuq dak li jiġri verament li l-istrateġija ta' min ikun taparsi jaħdem għal rasu ta' spiss tintuża biex jiġu evitati l-istandards minimi ta' l-Artikolu 3(1) tad-Direttiva dwar l-Istazzjonar ta' Ħaddiema; 8. Jitlob lill-Istati Membri, b'referenza għar-rapport Perulli dwar Xogħol ekonomikament dipendenti/ kważi dipendenti (impjieg para-subordinat: aspetti legali, soċjali u ekonomiċi), biex jaġġustaw id-definizzjonijiet tagħhom ta' "impjegat" sabiex tkun tista' ssir distinzjoni ċara bejn l-istatus ta' "imprenditur", li jikkonsisti f'negozji ekonomikament independenti li jaħdmu għal diversi intrapriżi reċiprokament indipendenti, min-naħa l-waħda, u "impjegat", li jaħdem b'mod li hu dipendenti mil-lat ta' organizzazzjoni u mil-lat ekonomiku taħt sorveljaneza u għal remunerazzjoni, min-naħa l-oħra; 9. Jinnota li, f'diversi okkażjonijiet, il-Qorti tal-Ġustizzja fformulat kriterji dettaljati li jippermettu li ssir distinzjoni bejn "ħaddiema" u "persuni li jaħdmu għal rashom"; iqis li, jekk wieħed jikkunsidra l-kompetenza ta' l-Istati Membri biex jiddeterminaw l-istatus fir-rigward tal-liġi dwar l-impjiegi, il-Kummissjoni għandha tiżgura li ssir distinzjoni bi qbil mal-linji gwida stabbiliti mill-Qorti tal-Ġustizzja; jitlob lill-Kummissjoni biex tibda negozjati ma' l-Istati Membri bħala kwistjoni ta' urġenza, bil-għan li jiġu stabbiliti kriterji trasparenti u konsistenti biex jiġi determinat l-istatus ta' "ħaddiema" u "persuni li jaħdmu għal rashom" fir-rigward tal-liġi dwar l-impjiegi; 10. Jindika li attwalment il-proċess biex jiġi pruvat li xi ħadd li taparsi jaħdem għal rasu huwa fil-fatt impjegat huwa wieħed diffiċli u jieħu t-tul u li l-ħaddiem stazzjonat jista' jkun temm ix-xogħol u mar lura ddar saż-żmien meta l-evidenza meħtieġa tkun inġabret; 11. Jitlob li jitħeġġew skambji bejn is-servizzi għall-ispezzjoni ta' l-impjiegi ta' l-Istati Membri sabiex tkun tista' tittella' kampanja konġunta kontra l-istrateġija ta' min taparsi jaħdem għal rasu, b'mod partikulari billi tkun skambjata l-informazzjoni; 12. Jinnota li l-każistika eżistenti tirrikonoxxi d-dritt ta' l-Istat Membru ospitanti li jirrikjedi d-dokumenti meħtieġa biex tkun verifikata l-konformità mal-kundizzjonijiet għall-impjieg stabbiliti fid-Direttiva dwar l- Istazzjonar ta' Ħaddiema; hu tal-fehma li dawn it-talbiet għal dokumenti m'għandhomx ikunu limitati biss għal skedi ta' ħin maħdum jew dokumenti li jikkonċernaw il-kundizzjonijiet tas-saħħa u s-sikurezza fuq ilpost tax-xogħol, sakemm dawn it-talbiet ikunu propozjonati; jindika li l-Istat Membru li fih normalment topera kumpanija (l-istat li jibgħat) hu meħtieġ li jipprovdi lill-istat ospitanti bil-formola E101, li tipprova li l-ħaddiem stazzjonat hu affiljat mas-sistema ta' sigurtà soċjali ta' l-istat li jibgħat; 13. Jinnota li jistgħu jinqalgħu differenzi fil-kundizzjonijiet ta' impjieg fl-Istati Membri li għadhom ma introduċewx dispożizzjonijiet skond l-Artikolu 3(9) tad-Direttiva biex jiġi żgurat li l-ħaddiema stazzjonati temporanjament minn aġenzija jgawdu mill-kundizzjonijiet li japplikaw għall-ħaddiema temporanji fl-Istat Membru fejn jitwettaq ix-xogħol; jitlob lill-Istati Membri konċernati biex jieħdu miżuri biex diskriminazzjoni ta' dan it-tip tispiċċa; L-iżgurar ta' termini u kundizzjonijiet ta' xogħol skond l-Artikolu 3 tad-Direttiva dwar l-Istazzjonar ta' Ħaddiema 14. Itenni li d-Direttiva dwar l-Istazzjonar ta' Ħaddiema tistabbilixxi r-regoli minimi essenzjali għall-protezzjoni ta' ħaddiema u impjiegi applikabbli għall-ħaddiema stazzjonati fit-territorju tagħhom u ma timpedix lill-Istati Membri milli jimponu kundizzjonijiet ta' xogħol u impjieg oħra stipulati fi ftehim kollettiv li hu ddikjarat li japplika ġeneralment, u lanqas milli jimponu kundizzjonijiet ta' xogħol u impjieg oħra meta dawn ikunu jikkostitwixxu dispożizzjonijiet ta' politika għall-ordni pubbliku; huwa kontra interpretazzjoni restrittiva tal-kunċett ta' "dispożizzjonijiet għall-ordni pubbliku" mill-Kummissjoni, b'mod partikulari billi jiġu promulgati bħala regolament id-dispożizzjonijiet tal-Konvenzjoni dwar li liġi applikabbli għall-obbligi kuntrattwali tad- 19 ta' Ġunju 1980 (COM(2005)0650); 15. Jinnota li f'ħafna Stati Membri, it-trade unions għandhom irwol ta' imsieħba f'negozjati kollettivi, u li, waqt proċedimenti quddiem il-Qorti tal-Ġustizzja [13], il-Kummissjoni stqarret li l-forma speċifika ta' xi negozjati kollettivi Nordiċi tikkonforma mat-Trattat KE u mad-Direttiva dwar l-Istazzjonar ta' Ħaddiema; 16. Iqis li biex jiġi żgurat li d-Direttiva dwar l-Istazzjonar ta' Ħaddiema tiġi applikata kif suppost, hemm bżonn li jkun hemm persuna disponibbli biex taġixxi ta' rappreżentant tal-kumpanija li tistazzjona sabiex tippermetti li r-regoli u l-kundizzjonijiet tad-Direttiva dwar l-Istazzjonar ta' Ħaddiema tkun implimentata; 17. Jinnota li, fin-nuqqas ta' ftehim kollettiv speċjali skond l-Artikolu 3(8) tad-Direttiva dwar l-Istazzjonar ta' Ħaddiema, għandha tapplika l-leġiżlazzjoni nazzjonali fir-rigward tal-kundizzjonijiet fuq il-post taxxogħol u ta' l-impjieg, inklużi d-dispożizzjonijiet statutorji dwar pagi minimi; 18. Jinnota li l-miżuri kollha li jinfurmaw lill-ħaddiema dwar id-drittijiet tagħhom, inkluż il-pagi li huma intitolati għalihom, jikkontribwixxu biex id-Direttiva dwar l-Istazzjonar ta' Ħaddiema tiġi implimentata b'suċċess; iqis li l-informazzjoni u l-kuxjenza dwar id-drittijiet u l-jeddijiet li tagħti d-direttiva jridu jittejbu b'urġenza għall-partijiet kollha konċernati; jistieden lill-Kummissjoni biex tappoġġa attivament dawn ilmiżuri; jilqa' għalhekk bi pjaċir l-inizjattiva tal-Kummissjoni li jkun hemm websajt dedikata għall-istazzjonar ta' ħaddiema, li tinkludi links diretti għal-leġiżlazzjoni nazzjonali relevanti; jindika li l-informazzjoni għandha tingħata bil-lingwi xierqa; 19. Jemmen li l-implimentazzjoni effettiva tad-Direttiva dwar l-Istazzjonar ta' Ħaddiema mhix se tinkiseb permezz ta' burokrazija daqsiex, imma, bil-kontra, permezz ta' iktar informazzjoni u proċeduri sempliċi li jippermettu li n-nies ikunu konxji tad-drittijiet tagħhom; jitlob, għalhekk, lill-Fondazzjoni Ewropea għat- Titjib tal-Kundizzjonijiet ta' Għajxien u Xogħol (EUROFOUND) f'Dublin biex jiġu żviluppati linji gwida dwar l-aħjar prassi fit-tħejjija ta' informazzjoni għall-impjegati u għal min jimpjega; 20. Jenfasizza l-importanza li l-Istati Membri jżommu d-dritt li jiddeterminaw il-paga minima skond l- Artikolu 3(1) tad-Direttiva dwar l-Istazzjonar ta' Ħaddiema imma jitlob lil dawk l-Istati Membri li jistabbilixxu r-rati ta' pagi minimi permezz ta' ftehim kollettiv biex jiffaċilitaw l-aċċess għall-informazzjoni dwar illivelli tal-pagi minimi minn intrapriżi li jkollhom l-intenzjoni li jippruvaw jistabbilixxu ruħhom fi Stat Membru ieħor; 21. Jiddeplora n-nuqqas ta' koperazzjoni bejn id-diversi awtoritajiet, kemm fil-livell Ewropew u kemm f'dak nazzjonali, ma' l-imsieħba soċjali settorjali li għandhom irwol importanti ħafna u jistenna li l-Kummissjoni tistimula l-koperazzjoni bejn l-uffiċċji ta' koordinazzjoni nazzjonali u l-imsieħba soċjali settorjali konċernati; iqis li fil-livell Ewropew hemm bżonn urġenti ta' koperazzjoni bejn id-dipartimenti tal-Kummissjoni, inklużi l-grupp ta' esperti u l-imsieħba soċjali settorjali, dwar il-kwistjoni ta' kontenut; 22. Jitlob miżuri effettivi biex jitħarsu l-ħaddiema li jirrapurtaw ksur tad-drittijiet fuq il-post tax-xogħol tagħhom; 23. Jinnota li l-parteċipazzjoni fil-fondi għall-pagi waqt il-vaganzi skond ftehim kollettiv ġenerali tikkostitwixxi protezzjoni ulterjuri għall-ħaddiema stazzjonati f'xi Stati Membri u li l-ħlas dirett għall-ħaddiema huwa proporzjonat bi qbil mas-sentenza tal-Qorti tal-Ġustizzja f'Finalarte: fi kliem ieħor, intrapriżi li jistazzjonaw jistgħu jiġu rikjesti jħallsu l-kontribuzzjonijiet għall-fondi għall-pagi waqt il-vaganzi, li jridu jinfetħu għall-ħaddiema stazzjonati wkoll; iqis li hemm bżonn, sabiex ikun garantit trattament ugwali għall-intrapriżi fil-pajjiż ospitanti u għall-intrapriżi li jistazzjonaw, sabiex huma wkoll ikunu jistgħu japprofittaw minnhom; 24. Jinnota l-iżvilupp ta' għodda għall-informazzjoni bi spjegazzjonijiet tal-kundizzjonijiet li japplikaw għall-ħaddiema stazzjonati mill-imsieħba soċjali f'ċertu setturi; jitlob lill-Istati Membri biex jippromwovu lġbir ta' informazzjoni ta' dan it-tip f'oqsma oħra ta' attività ekonomika bħala tentattiv biex jiġi faċilitat laċċess għal din l-informazzjoni vitali kemm mill-ħaddiema u kemm mill-impjegati u biex tittejjeb il-konformità mad-Direttiva dwar l-Istazzjonar ta' Ħaddiema; 25. Jenfasizza l-fatt li, bħalissa esperti qed ifasslu skedi informattivi għal kull pajjiż li se jagħnu l-kontenut tal-Linji Gwida tal-Kummissjoni; jirrakkomanda li l-Linji Gwida tal-Kummissjoni iqisu kompletament il-kontribuzzjonijiet ta' dan it-tip biex jintgħeleb in-nuqqas ta' informazzjoni; 26. Jinnota li l-awtoritajiet pubbliċi għandhom responsabilità ċara u jridu jagħmlu kontribut sinifikanti biex tinqata' l-kompetizzjoni inġusta billi jagħtu kuntratti lil dawk id-ditti biss li jikkonformaw mad-dispożizzjonijiet applikabbli fil-pajjiż ospitanti fir-rigward ta' l-Artikolu 3 tad-Direttiva dwar l-Istazzjonar ta' Ħaddiema; f'dan ir-rigward, jirreferi għall-Artikolu 55 tad-Direttiva dwar l-Akkwist Pubbliku [14], skond liema lentitajiet kontraenti jistgħu jitolbu dettalji relatati mal-protezzjoni ta' l-impjieg u l-kundizzjonijiet tax-xogħol jekk l-offerti jidhru li jkunu baxxi aktar min-normal fir-rigward ta' merkanzija, ħidma jew servizzi; 27. Iqis li l-kumpaniji li jistazzjonaw lill-ħaddiema u l-klijenti ta' dawk il-kumpaniji kif ukoll l-intrarpiżi ġenerali, jekk jingħataw kuntratti lil sotto-intrapriżi stazzjonati, għandhom jitqiesu bħala responsabbli b'mod konġunt għall-kundizzjonijiet ta' għajxien tal-ħaddiema stazzjonati fil-pajjiż ospitanti, biex jiżguraw li huma kundizzjonijiet deċenti; 28. Jirreferi għall-kawża Wolff & Müller, li fiha l-Qorti tal-Ġustizzja ddeċidiet li sistema legali ta' responsabilità ġenerali tikkontribbwixxi biex tiġi żgurata l-protezzjoni tal-ħaddiema u għalhekk hija raġuni dominanti fl-interess ġenerali; jitlob lil dawk l-Istati Membri li għad m'għandhom l-ebda leġiżlazzjoni nazzjonali ta' dan it-tip biex jagħlqu dan in-nuqqas bla dewmien; jitlob lill-Kummissjoni biex tirregola r-responsabilità konġunta u in solidum għal intrapriżi ġenerali jew prinċipali, sabiex jiġu miġġielda l-abbużi fil-każ ta' ħaddiema transkonfinali taħt sistema ta' sottokuntratt jew xogħol esternalizzat u biex jistabbilixxu suq intern trasparenti u kompetittiv għall-kumpaniji kollha; Garanzija ta' sorveljanza effettiva 29. Jinnota li skond il-każistika eżistenti, l-awtoritajiet nazzjonali jistgħu jieħdu l-miżuri xierqa biex jiżguraw li tiġi moniterjata l-konformità mar-rekwiżiti minimi ta' l-Artikolu 3 tad-Direttiva dwar l-Istazzjonar ta' Ħaddiema; jappoġġa l-konklużjoni tal-Kummissjoni skond liema l-Istat Membru ospitanti għandu jkun jista' jirrikjedi dikjarazzjoni minn qabel mill-fornitur tas-servizz sabiex ikun jista' jivverifika l-konformità mal-kundizzjonijiet ta' impjieg; 30. Iqis li azzjoni konġunta biex tiġi sorveljata l-konformità mar-regoli għandha vantaġġi amministrattivi sinifikanti fuq kuntratti bilaterali bejn Stati Membri; jitlob għalhekk lill-Kummissjoni biex tikkoordina lazzjoni mill-Istati Membri biex tiġi sorveljata l-konformità mad-direttiva mill-intrapriżi tal-pajjiż ospitanti; 31. Jinnota li miżuri skond l-Artikolu 5 tad-Direttiva dwar l-Istazzjonar ta' Ħaddiema huma effettivi biss jekk ikunu jistgħu jiġu infurzati l-pieni; jinnota li, sabiex dan ikun jista' jseħħ, irid ikun possibbli li multi jiġu notifikati lil rappreżentant ta' l-intrapriża rikonoxxut bħala tali skond il-liġi nazzjonali, peress li, bi qbil malprinċipju ta' rikonoxximent reċiproku ta' pieni, il-proċeduri għall-ġbir tal-multi jistgħu jiġu segwiti biss jekk tkun inbdiet prosekuzzjoni kif xieraq fil-pajjiż ospitanti; 32. Jinnota l-kumment tal-Kummissjoni dwar l-ineffettività ta' l-uffiċċji ta' koordinazzjoni nazzjonali; jinnota wkoll li l-objettiv li jsiru operazzjonali l-uffiċċji ta' koordinazzjoni nazzjonali huwa waħda milliżjed prijoritajiet bażiċi tal-Kummissjoni u ta' l-Istati Membri u li l-funzjonar ta' l-uffiċċji ta' koordinazzjoni nazzjonali huwa responabilità maqsuma bejn il-Kummissjoni u l-Istati Membri; 33. Jappoġġa bis-saħħa t-talba tal-Kummissjoni biex l-Istati Membri jipprovdu lill-uffiċċji ta' koordinazzjoni u lill-awtoritajiet ta' spezzjoni bit-tagħmir u riżorsi meħtieġa sabiex ikunu jistgħu jwieġbu b'mod effettiv għal talbiet għal informazzjoni u koperazzjoni; jitlob lill-Istati Membri biex jistabilixxu koperazzjoni transkonfinali kif suppost bejn l-awtoritajiet ta' spezzjoni; jitlob attivament lill-Kummissjoni biex tappoġġa koperazzjoni mill-qrib bejn l-Istati Membri permezz tat-titjib ta' l-informazzjoni disponibbli fuq il-websajt tagħha u kuntatt obbligatorju għall-ħaddiema stazzjonati ma' l-imsieħba soċjali tal-pajjiż ospitanti u billi sussegwentement toħloq struttura Ewropea permanenti għall-koperazzjoni transkonfinali; 34. Jinnota li l-Kummissjoni, fi żmien 12-il xahar mill-adozzjoni tal-Linji Gwida tagħha, se tadotta rapport li se jiddeskrivi s-sitwazzjoni fl-Istati Membri kollha fir-rigward ta' l-aspetti kollha msemmija fil-Linji Gwida, sabiex jiġi evalwat il-progress li jkun sar dwar dawn il-kwistjonijiet; jinsisti li dan ir-rapport għandu jkopri wkoll l-isforzi li jkunu saru biex jissolvew il-kwistjonijiet legali msemmija fir-Rapport dwar is-Servizzi; jitlob li l-Parlament jiġi konsultat kif suppost dwar dan ir-rapport sabiex jiddeċiedi jekk hemmx bżonn reviżjoni tad-Direttiva; 35. Jitlob lill-Kummissjoni biex kull sentejn tippreżenta lill-Parlament u lill-Kunsill dejta konkreta dwar ittraspożizzjoni fil-livell nazzjonali tad-Direttiva dwar l-Istazzjonar ta' Ħaddiema, iffokata fuq każi ta' ksur tad-direttiva; * * * 36. Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-gvernijiet ta' l-Istati Membri u lill-Kumitat Ekonomiku u Soċjali Ewropew. [1] ĠU L 18, 21.1.1997, p. 1. [2] ĠU C 92 E, 16.4.2004, p. 404. [3] ĠU L 76, 22.3.2005, p. 16. [4] [1994] ECR I-3803. [5] [1999] ECR I-8453. [6] [2001] ECR I-7831. [7] [2002] ECR I-1425. [8] [2004] ECR I-9553. [9] [2004] ECR I-10191. [10] [2006] ECR I-885. [11] ĠU L 288, 18.10.1991, p. 32. [12] Testi Adottati, P6_TA(2006)0061. [13] Kawża C-341/05, Laval, proċeduri pendenti. [14] Direttiva 2004/18/KE tal-Parlament Ewropew u tal-Kunsill tal- 31ta' Marzu 2004 dwar koordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (ĠU L 134, 30.4.2004, p. 114). --------------------------------------------------